राष्ट्रिय किक बक्सिङको तयारी
ललितपुर जिल्ला किक बक्सिङ संघ र ललितपुर जिल्ला खेलकुद विकास समितिको आयोजनामा पाँचौं वीर गणेशमान सिंह स्मृति राष्ट्रिय खुला किक बक्सिङ प्रतियोगिता भदौको तेस्रो साता हुने भएको छ ।
काठमाडौँ — ललितपुर जिल्ला किक बक्सिङ संघ र ललितपुर जिल्ला खेलकुद विकास समितिको आयोजनामा पाँचौं वीर गणेशमान सिंह स्मृति राष्ट्रिय खुला किक बक्सिङ प्रतियोगिता भदौको तेस्रो साता हुने भएको छ ।भदौ २१ देखि सुरु हुने प्रतियोगितामा आर्मी, पुलिस, एपीएफ र सातै प्रदेशका तीन सय खेलाडीको सहभागिता रहने वाग्मती प्रदेशका सांसद मीनकृष्ण महर्जनले आइतबार आयोजित पत्रकार सम्मेलनमा जानकारी गराए । गोदावरी नगरपालिकाको मुख्य प्रायोजनमा हुन लागेको प्रतियोगितामा पुरुष/महिलामा समान ६–६ गरी १२ स्पर्धामा प्रतिस्पर्धा हुनेछ ।हरेक स्पर्धामा पहिलो हुनेले ३० हजार, दोस्रोले १५ हजार र तेस्रो हुनेले ८/८ हजार नगद पुरस्कार प्राप्त गर्ने आयोजक समितिका अध्यक्ष विनोद महर्जनले जानकारी दिए । शीर्ष तीन स्थानमा रहने टिमले क्रमशः १ लाख, ५० हजार र २५ हजार नगद पुरस्कार हात पार्नेछन् । उत्कृष्ट पुरुष/महिला खेलाडीलाई जनही १ लाख २५ हजार नगद पुरस्कारबाट पुरस्कृत गरिनेछ ।गोदावरी नगरपालिकाका मेयर गजेन्द्र महर्जनले गोदावरी नगरपालिकामा खेलकुदलाई चलायमान बनाउन नगरपालिका क्रियाशील रहेको बताउँदै खेलकुदलाई माया गर्नेसँग सहकार्य गरी अगाडि बढ्न नगरपालिका तयार रहेको प्रतिबद्धता व्यक्त गरे । तीनदिने प्रतियोगिताको खेल गोदावरी नगरपालिका–११ प्याङगाउँस्थित मैदानमा हुनेछ ।